Георги Струмски
Театър

chitanka.info

Нищо, че артистите са двама,

а пък зрителите — само трима.

Може представление да има!

Угасете лампата голяма.

Вдигайте чаршафната завеса.

И повярвайте на чудесата.

На децата новата пиеса

заблестява ярко в мрачината.

В нея винаги щастлив е краят.

Чувствата са пламенни и чисти.

В нея по веднъж поне играят

даже най-великите артисти.

Еква песничка неповторима.

Край за детския театър няма.

… Нищо, че артистите са двама,

а пък зрителите — само трима.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.